REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/15-13

26. april 2013. godine

B e o g r a d

Z A P I S N I K

DESETE SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 23. APRILA 2013. GODINE

 Sednica je počela u 12,15 časova.

 Sednici je predsedavao Oto Kišmarton, zamenik predsednika Odbora.

 Sednici su prisustvovali članovi Odbora: Aleksandar Senić, Goran Bogdanović, Snežana Bogosavljević Bošković, Radmila Gerov, Ružica Igić, Nenad Kitanović, Petar Kuntić, Saša Maksimović, Jasmina Obradović, Velimir Stanojević i Arpad Fremond, članovi Odbora, kao i Slobodan Jeremić, zamenik (umesto Čedomira Protića).

 Sednici nisu prisustvovali članovi Odbora: Saša Dujović, Dragan Čolić i Siniša Lazić.

 Pored članova Odbora sednici su prisustvovali: Danilo Golubović, državni sekretar u Ministarstvu poljoprivrede, šumarstva i vodoprivrede, kao i predstavnici sredstava javnog informisanja.

 Pre utvrđivanja dnevnog reda predložena je dopuna od strane Gorana Bogdanovića tačkom - izbor predsednika Odbora, koja bi bila razmatrana kao prva tačka dnevnog reda. Predlog Gorana Bogdanovića je usvojen većinom glasova (10 za) tako da je usvojen sledeći

D n e v n i r e d

 1. Izbor predsednika Odbora;

 2. Razmatranje Informacije o radu Ministarstvu poljoprivrede, šumarstva i vodoprivrede za period januar - mart 2013. godine, i

 3. Razno.

 Pre prelaska na razmatranje prve tačke dnevnog reda usvojen je, većinom glasova (9 za) zapisnik devete sednice Odbora, koja je održana 15. aprila 2013. godine, u tekstu u kome je i predložen.

I

 Goran Bogdanović je obrazložio da mesto predsednika Odbora za poljoprivredu, šumarstvo i vodoprivredu, prema dogovoru poslaničkih grupa, pripada Poslaničkoj grupi Demokratske stranke i da on predlaže za predsednika Odbora Aleksandra Senića, koji će dati maksimalan doprinos u radu ovog radnog tela.

 Pošto se više niko nije javio za reč, prešlo se na glasanje i većinom glasova (11 za) za predsednika Odbora je izabran Aleksandar Senić.

 (Daljem toku sednice predsedavao je Aleksandar Senić, novoizabrani predsednik Odbora)

 Predsednik Odbora se zahvalio na izboru, a zatim se prešlo na razmatranje druge tačke dnevnog reda.

II

 Danilo Golubović je ukratko obrazložio Informaciju o radu Ministarstva poljoprivrede, šumarstva i vodoprivrede za period januar - mart 2013. godine, istakavši: da je u protekla tri meseca u Ministarstvu bilo dosta aktivnosti, koje su se, pre svega, odnosile na donošenje Zakona o podsticaju u ruralnom razvoju, čime je stvoren jedinstven zakonski okvir za funkcionisanje i transparentniji mehanizam implementacije poljoprivredne politike Republike Srbije i kojim su jasno definisane vrste podsticaja i načini ostvarivanja prava u okviru pojedinih vrsta podsticaja. Navedena su i ukupna izdvajanja za poljoprivredu u iznosu od najmanje 5% nacionalnog budžeta, što treba da doprinese uspostavljanju stabilnog načina podsticanja poljoprivrednih aktivnosti, s ciljem stvaranja konkurentnog poljoprivrednog sektora i obezbeđivanje održivog ruralnog razvoja.

 Posle donošenja navedenog zakona doneti su od strane Vlade RS sledeći podzakonski akti: Uredba o raspodeli podsticaja u poljoprivredi i ruralnom razvoju; Pravilnik o upisu u registar poljoprivrednih gazdinstava i obnovi registracije, kao i o uslovima za pasivan status poljoprivrednog gazdinstva; Pravilnik o načinu ostvarivanju prava na osnovne podsticaje u biljnoj proizvodnji i obrascu zahteva za ostvarivanje tih podsticaja; Pravilnik o uslovima, načinu i obrascima zahteva za ostvarivanje prava na regres za gorivo i dr.

 Kada je u pitanju vinogradarstvo i vinarstvo počela je primena dva pravilnika, kojima se reguliše sektor vina, i to: Pravilnik o načinu pakovanja i Pravilnik o uslovima priznavanje oznaka za mirna vina i neka specijalna vina sa geografskim poreklom. Takođe, Ministarstvo je počelo sa implementacijom procedure dodeljivanja kontrolnih brojeva za vina, koja je vezana za sprovođenje odredbi Pravilnika o načinu pakovanja, deklarisanja i obeležavanja mirnog vina, nekih specijalnih vina i drugih proizvoda u proizvodnji i prometu, koji je usaglašen sa regulativom EU. U međuvremenu, Ministarstvo je započelo i sa privremenim upisom proizvođača grožđa i njihovih vinogradarskih parcela u Vinogradarski registar.

 Kada je u pitanju sektor stočarstva u Ministarstvu su svesni činjenice da je on jedan od najvažnijih poljoprivrednih grana i da u buduće treba da predstavlja osnovu daljeg razvoja poljoprivrede RS. Ministarstvo je novim Zakonom o podsticajima definisalo opšte vrste mera, koje se direktno ili indirektno odnose i na ovaj sektor. Donet je i Pravilnik o uslovima, načinu i obrascu zahteva za ostvarivanje prava na premiju za mleko, a u fazi izrade se nalaze pravilnici iz ovog sektora, koji će propisati način i postupak ostvarivanja prava, koja su određena Zakonom o podsticajima u poljoprivredi i ruralnom razvoju. Takođe formirana je i Rada grupa za izmenu i dopunu Zakona o stočarstvu, koji se sada nalazi u završnoj fazi, a čiji je zadatak da unapredi i nadogradi postojeći Zakon o stočarstvu. Istovremeno, formirana je i Rada grupa za izradu strategije razvoja poljoprivrede i ruralnih područja za period od 2014. do 2024. godine, gde je posebno obuhvaćen i sektor stočarstva.

 Kada je u pitanju organska proizvodnja, doneta je Uredba o podsticanju razvoja u poljoprivredi i ruralnom razvoju, kojem su propisana sredstva za unapređenje razvoja organske proizvodnje. Podsticaji za organsku proizvodnju obuhvataju: premije, podsticaje za proizvodnju i regrese za gorivo za konvencionalnu proizvodnju, koji su za proizvođače, koji imaju sertifikovanu organsku ili biljnu i stočarsku proizvodnju uvećani za 40%.

 Kada je u pitanju ruralni razvoj donet je Pravilnik o utvrđivanju područja sa otežanim uslovima rada u poljoprivredi za period od tri godine. Status ovog područja ima naseljeno mesto na teritoriji opštine, odnosno grada ili cele teritorije opštine, odnosno sva naseljena mesta na teritoriji opštine, koji ispunjavaju bar jedan od tri kriterijuma: nadmorska visina preko 500 metara, da je u granicama nacionalnog parka ili da broj zaposlenih bude manje od 100 na hiljadu stanovnika opštine. U ovoj oblasti su završeni mnogi projekti, kao što su: "Jačanje kapaciteta RS za korišćenje EU fondova za ruralni razvoj u predpristupnom periodu", "Partnerstvo za revitalizaciju ruralnog područja", "Modernizacija politike za poljoprivrede i ruralnog razvoja zemlja jugoistočne Evrope u procesu pristupanja EU" i dr.

 Na planu međunarodne saradnje potpisan je Sporazum između Vlade RS i Vlade Republike Azerbejdžan o saradnji u oblasti veterinarstva, priprema se poseta ministra poljoprivrede Ruskoj Federaciji, kao i sastanak ministra sa državnim sekretarom za odnose sa inostranstvom i spoljnu politiku u kabinetu premijeru Mađarske i dr.

 U diskusiji su učestvovali članovi Odbora: Arpad Fremond, Petar Kuntić, Ružica Igić, Radmila Gerov, Snežana Bošković Bogosavljević i Aleksandar Senić, koji su izrazili zadovoljstvo što se na sednici Odbora razgovara o ovako značajnim pitanjima u oblasti poljoprivrede. Na većinu postavljenih pitanja narodnih poslanika odgovore je dao predstavnik Ministarstva.

 Na kraju, Odbor je većinom gasova (9 za) zaključio da, saglasno članu 229. Poslovnika Narodne skupštine, prihvati Informaciju o radu Ministarstvu poljoprivrede, šumarstva i vodoprivrede za period januar - mart 2013. godine i da o tome obavesti Narodnu skupštinu.

 Istovremeno, Odbor je zaključio da naredni izveštaj o radu Ministarstva sadrži i deo, koji se odnosi na oblast šumarstva i vodoprivrede, kao i da obuhvati i period od januara do juna 2013. godine.

III

 Pod tačkom - Razno, Arpad Fremond je ponovo pokrenuo pitanje izmena Zakona o bezbednosti saobraćaja na putevima, odnosno Pravilnika o registraciji motornih i priključnih mašina, s obzirom na činjenicu da je nemali broj poljoprivrednih proizvođača kažnjen od strane saobraćajne policije zbog činjenice da motorne i priključne mašine ne mogu iz objektivnih razloga proći tehničku kontrolu, a samim tim ne mogu biti ni registrovane zbog fabričkog nepostojanja kočnica ili signalizacija.

 Zaključeno je, većinom glasova (9 za) da se Odbor obrati Ministarstvu unutrašnjih poslova, odnosno Direkciji policije i Upravi saobraćajne policije s molbom da Odbor u što kraćem roku dostavi informaciju o mogućnostima izmena ili dopuna Zakona o bezbednosti saobraćaja na putevima, odnosno Pravilnika o registraciji motornih i priključnih poljoprivrednih mašina. Predmetna informacija Ministarstva unutrašnjih poslova bi bila predmet rasprave prve naredne sednice Odbora.

 Pošto drugih pitanja i predloga nije bilo, sednica je završena u 14,35 časova.

SEKRETAR PREDSEDNIK ODBORA

Dobrica Zečević Aleksandar Senić